Die Irishman en die hond | Dion se gedagtes
« Tulloch is op!
Welkom terug (aan myself!) »
Die Irishman en die hond
Maart 20, 2009 deur Dion
Ek dink na die eerste soen, jare gelede in 1989, het die Irishman min-of-meer so gelyk:
My pa het mos altyd sy kop net geskud en gesê ons klink soos twee bulldogs wat pap vreet!
Partykeer weet ek nog steeds nie wat sy in my raakgesien het nie, want die ander meisies was blind daarvoor. Vandag kan ek my nie 'n lewe sonder haar indink nie – van alles wat my lewe vul sou niks moontlik gewees het as sy nie destyds my aandag kon aftrek het van my eie hartseer en… ja, haat, as ek eerlik moet wees, teenoor meisies wat "net wil vriende wees" nadat hulle jou hart uit jou borskas geruk het. Ek was seker maar oor-sensitief, maar ek het die verwerping destyds baie moeilik hanteer en dit het my hele uitkyk op die mensdom, maar veral die skone geslag, beïnvloed. Dinge verander gelukkig as mens ouer raak!
Die eintlike rede vir die voorafgaande is om vandag vir die Irishman diep uit die hart dankie te sê vir sestien jaar in die huwelik. "For better or worse" belowe mens mos; en dink hier aan die begin was dit meestal "worse", maar dit het beter geraak oor die jare. Ek het beter geraak. Maar Heather, jy het nog steeds die medalje nodig.
So, wat maak mens op jou huweliksherdenking? Eintlik weet ek nog nie. Ek was nog nooit iemand vir al die konvensionele dinge soos 'n romantiese ete, blomme, juwele en soetgoed op nèt spesiale geleenthede nie. Ek glo mens kan sulke dinge elke dag doen – sy is mos dit werd. Ek hou daarvan om haar te verras met iets buitengewoons – dis nou my taak vir die dag, om vorendag te kom met iets bedagsaam maar uiters oorspronklik. Wat doen die res van julle op huweliksherdenkings?
Posted in 1 | 4 Kommentaar
op Maart 20, 2009 at 9:36 vm | Antwoord krista
Ons maak beurte om bederfies/verassings te reël vir ons huweliksherdeinking wat op die 14de Feb val. Hierdie jaar (my beurt) is ons vir brekfis na 'n nuwe oulike plekkie, het bietjie rongeloop, massages die middag gekry en lekker kuier en so aan 😉 vir die aand . . .
op Maart 21, 2009 at 7:39 nm | Antwoord Sonkind
'n Lekker massage is bo-aan die lys – vir my en die Liefie. Dan lekker eet iewers, miskien 'n fliek in pas, maar die Liefie is nie sterk op fliek nie en dan sommer net wees 😉
op Maart 23, 2009 at 9:44 vm | Antwoord Sonlig
Ons probeer gewoonlik iets spesiaals doen – dit is na alles óns mooiste dag. Los gewoonlik die kinders by 'n vriendin en gaan eet dan lekker iewers by 'n plek waar daar nie kinder menu's is nie.
Ek is nie gepla as familie of vriende nie onthou nie. Solank manlief onthou is die saak reg. Bygesê dat buiten vir my ouers se herdenking, onthou ek ook niemand anders s'n nie.